Diari Oficial de la Generalitat Valenciana


Sumari del DOGV 7404, del 17-11-2014 (2014/10725)

RESOLUCIÓ de 30 d'octubre de 2014, del director general de Justícia, per la qual es resol inscriure la modificació dels Estatuts del Col·legi Oficial de Treball Social d'Alacant.
----------------------------------------------------------------------------------------------------------------------------------------------------------------------------------

### Dades del document

Número de DOGV
:   7404

Data del DOGV
:   17-11-2014

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2014/10273


Data del document
:   30-10-2014

Organisme emissor
:   Conselleria de Governació i Justícia

Tipus de document
:   Resolució

Descriptors 

:   * Conselleria de Governació i Justícia

RESOLUCIÓ de 30 d'octubre de 2014, del director general de Justícia, per la qual es resol inscriure la modificació dels Estatuts del Col·legi Oficial de Treball Social d'Alacant. [2014/10592]  
Vist l'expedient de modificació estatutària, instruït a instàncies del Col·legi Oficial de Treball Social d'Alacant inscrit amb el número 75 de la Secció Primera del Registre de Col·legis Professionals i de Consells Valencians de Col·legis Professionals de la Comunitat Valenciana, en el qual se sol·licita la inscripció de la modificació dels Estatuts en el Registre mencionat, atenent els següents:  
  
Fets  
  
Primer. La presidenta de la corporació mencionada va presentar, amb data 6 de març de 2013, un escrit en què insta la inscripció de la modificació dels Estatuts en el Registre de Col·legis Professionals i de Consells Valencians de Col·legis Professionals de la Comunitat Valenciana.  
Segon. El Servici d'Entitats Jurídiques de la Conselleria de Governació i Justícia va remetre un ofici, amb data 18 d'abril de 2013, al Col·legi, a fi que n'esmenara la petició de 6 de març de 2013, al comprovar que la nova redacció estatutària aportada implicava un canvi en la denominació del Col·legi.  
Tercer. Amb data 23 de maig de 2013, el Col·legi va remetre un escrit en què manifestava la voluntat de canviar la denominació del Col·legi.  
Quart. Per mitjà del Decret 67/2014, de 9 de maig, del Consell (DOCV 7271, 12.05.2014), es va aprovar el canvi de denominació del Col·legi Oficial de Diplomats en Treball Social i Assistents Socials d'Alacant per la de Col·legi Oficial de Treball Social d'Alacant.  
Quint. El Servici d'Entitats Jurídiques de la Conselleria de Governació i Justícia va remetre un ofici, amb data 26 de juny de 2014, al Col·legi, per mitjà del qual s'efectuaven observacions prèvies al fet que es practicara el control de legalitat dels Estatuts, a fi que n'esmenara la petició de 6 de març de 2013.  
Sext. Amb data 18 de juliol de 2014, el Col·legi va remetre un nou escrit en contestació a l'ofici de 26 de juny de 2014, per mitjà del qual sol·licitava l'ampliació del termini per a poder formular les observacions pertinents.  
Sèptim. Amb data 22 d'agost de 2014, el Col·legi va remetre un nou escrit en contestació a l'ofici de 26 de juny de 2014, per mitjà del qual s'efectuaven al·legacions a les observacions realitzades pel Servici d'Entitats Jurídiques de la Conselleria de Governació i Justícia, per mitjà de l'ofici de 26 de juny de 2014. A este escrit s'adjuntava el certificat de 18 de setembre de 2014, del secretari, amb el vistiplau de la presidenta, de l'Acord de l'Assemblea General del Col·legi Oficial de Treball Social d'Alacant, de 15 de setembre de 2014, pel qual s'acordava la modificació dels Estatuts del Col·legi, seguint les indicacions del Servici d'Entitats Jurídiques de la Conselleria de Governació i Justícia, i s'adjuntava el text de la modificació estatutària, amb la redacció final d'esta.  
Octau. El text final de la modificació estatutària, la inscripció del qual se sol·licita, figura com a annex a esta resolució, i es dóna ací per reproduït.  
  
Fonaments de dret  
  
Primer. La modificació estatutària respecta totes les determinacions exigides en l'article 10 de la Llei 6/1997, de 4 de desembre, de Consells i Col·legis Professionals de la Comunitat Valenciana. No obstant això, en l'exercici del control de legalitat previst en l'article 11 de la Llei 6/1997, de 4 de desembre, i en els articles 21 i 28 del Decret 4/2002, de 8 de gener, i atribuït a la Direcció General de Justícia, era necessari procedir en el text dels Estatuts, article 45, apartat 1.c, a la substitució del reenviat «l'article 50», per «l'article 47», per ser l'article dels Estatuts que regula les condicions d'elegibilitat.  
Segon. La modificació estatutària ha sigut aprovada amb els requisits i les formalitats previstos en el mencionat article i en els Estatuts del Col·legi.  
Tercer. L'expedient ha sigut tramitat pel Servici d'Entitats Jurídiques, adscrit a la Direcció General de Justícia de la Conselleria de Governació i Justícia, competent perquè així ho disposa l'article 6.1 de la Llei 6/1997, segons s'ha previst en la disposició final del Decret 4/2002, de 8 de gener, en virtut de les atribucions que té conferides pel Decret 88/2014, de 13 de juny, del Consell, pel qual s'establix l'estructura orgànica bàsica de la Presidència i de les conselleries de la Generalitat, i pel Decret 194/2012, de 21 de desembre, del Consell, pel qual s'aprova el Reglament Orgànic i Funcional de la Conselleria de Governació i Justícia, modificat pel Decret 35/2014, de 7 de març.  
  
  
Vistos l'article 36 de la Constitució i l'article 49.1.22a de l'Estatut d'Autonomia de la Comunitat Valenciana; la Llei 2/1974, de 13 de febrer, de Col·legis Professionals, amb les seues modificacions posteriors, en els seus preceptes bàsics; la Llei 6/1997, de 4 de desembre, de la Generalitat Valenciana, de Consells i Col·legis Professionals de la Comunitat Valenciana; el Decret 4/2002, de 8 de gener, del Govern Valencià, pel qual s'aprova el reglament de desplegament d'esta última, i la resta de disposicions complementàries de pertinent aplicació, es dicta la següent resolució:  
  
Primer  
Inscriure la modificació dels Estatuts del Col·legi Oficial de Treball Social d'Alacant en el Registre de Col·legis Professionals i de Consells Valencians Professionals de la Comunitat Valenciana, amb els canvis de redacció indicats en el fonament primer.  
  
Segon  
Publicar esta resolució en el Diari Oficial de la Comunitat Valenciana.  
  
Contra esta resolució, que posa fi a la via administrativa, es podrà interposar, potestativament, recurs de reposició davant del mateix òrgan que ha dictat l'acte, en el termini d'un mes comptador des de l'endemà de la notificació, o bé, recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana en el termini de dos mesos comptadors des de l'endemà de la notificació. Tot això de conformitat amb el que establixen els articles 116 i 117 de la Llei 30/1992, de 26 de novembre, del Règim Jurídic de les Administracions Públiques i del Procediment Administratiu Comú, i en els articles 10, 14, i 46 de la Llei 29/1998, de 13 de juliol, reguladora de la jurisdicció contenciosa administrativa, sense perjuí que s'utilitze qualsevol altra via que es considere oportuna.  
  
  
València, 30 d'octubre de 2014.- El director general de Justícia: Julián Ángel González Sánchez.  
  
  
  
ESTATUTS DEL COL·LEGI OFICIAL DE TREBALL SOCIAL D'ALACANT  
  
TÍTOL I  
El Col·legi Oficial de Treball Social d'Alacant  
  
Article 1. Naturalesa jurídica  
El Col·legi Oficial de Treball Social d'Alacant és una corporació de dret públic de caràcter representatiu de la professió de treball social, emparat per la llei i reconegut per l'Estat i la Comunitat Autònoma Valenciana, amb personalitat jurídica pròpia i plena capacitat d'obrar per al compliment dels seus fins i les seues funcions publiques i privades.  
  
Article 2. Composició  
El Col·legi Oficial de Treball Social d'Alacant integrarà en el seu respectiu àmbit territorial aquells que posseïsquen la titulació d'assistent social, diplomat universitari en treball social, i graduat en treball social, i serà obligatòria la incorporació al Col·legi per a l'exercici de la professió en els termes que establisca la llei estatal i autonòmica en cada moment. Així com les societats professionals inscrites en este.  
  
  
Article 3. Àmbit territorial  
1. L'àmbit territorial d'actuació se circumscriu a la província d'Alacant. La seu del Col·legi Oficial radicarà en el municipi d'Alacant.  
  
2. La seu actual s'establix en el carrer General Elizaicin, número 9, entresòl, 03660 Alacant. Es podrà designar una altra seu per acord de Junta de Govern sense necessitat de modificar estos Estatuts i es comunicarà a tos els col·legiats.  
  
Article 4. Relacions amb l'Administració Pública i entitats privades i professionals  
El Col·legi Oficial de Treball Social d'Alacant es relacionarà directament amb l'Administració de la Comunitat Autònoma Valenciana, en el marc establit per la legislació corresponent a l'àmbit territorial de la Comunitat Valenciana.  
El Col·legi Oficial de Treball Social d'Alacant podrà establir acords i convenis de col·laboració, cooperació i participació amb altres entitats privades professionals i de l'Administració Pública.  
El Col·legi Oficial de Treball Social d'Alacant podrà establir acords i convenis amb els organismes professionals d'altres països i institucions públiques i privades internacionals dins del marc de la legislació vigent, les que considere convenient en cada moment.  
  
Article 5. Normativa reguladora  
El Col·legi Oficial de Treball Social d'Alacant es regirà per estos Estatuts particulars, pel Reglament de Règim Interior i pels Estatuts Generals dels Col·legis Oficials de Treball Social, així com pels acords dels seus òrgans de govern i pels adoptats en el si del Consell General de Col·legis i, si és el cas, pels dels respectius consells autonòmics de col·legis, d'acord amb les competències respectives atribuïdes en les normes estatals i autonòmiques. Així com per la diferent legislació vigent referent a col·legis professionals que li siguen d'aplicació.  
  
  
Article 6. Emblema oficial  
L'emblema professional serà el que determine el Consell General de Treball Social.  
  
  
TÍTOL II  
Fins i funcions del Col·legi Oficial de Treball Social d'Alacant  
  
CAPÍTOL PRIMER  
Fins i funcions del Col·legi Oficial de Treball Social d'Alacant  
  
Article 7. Fins del Col·legi Oficial  
Són fins essencials del Col·legi Oficial de Treball Social d'Alacant:  
  
a) L'ordenació de l'exercici de l'activitat professional.  
b) La representació institucional exclusiva de la professió en el seu àmbit territorial.  
c) L'observança dels principis jurídics, ètics i deontològics.  
d) La formació permanent dels col·legiats.  
e) La defensa dels interessos professionals d'estos.  
f) La protecció dels interessos dels consumidors i usuaris dels servicis que presten els nostres col·legiats en l'àmbit de les seues competències.  
g) Vetlar per l'adequat nivell de qualitat de les prestacions professionals dels seus col·legiats.  
  
Article 8. Funcions del Col·legi Oficial  
1. Correspon al Col·legi Oficial de Treball Social d'Alacant l'exercici de les funcions següents:  
a) Tindre la representació institucional que establisquen les lleis per al compliment dels seus fins.  
b) Exercir aquelles funcions que les administracions públiques li encomane i col·laborar amb estes per mitjà de la realització d'estudis, emissió d'informes, elaboració d'estadístiques i altres activitats relacionades amb els seus fins que puguen ser-li sol·licitades o acorde formular per iniciativa pròpia, així com informar dels projectes de llei i disposicions de qualsevol altre rang que es referisquen a les condicions de l'exercici de la professió.  
c) Donar suport al professional col·legiat en les activitats que este emprenga per a promoure l'acció associada d'individus, grups i comunitats afectats per una problemàtica social a fi d'aconseguir-ne la participació activa per a transformar la seua situació.  
d) Participar en els consells i organismes consultius de les administracions públiques del seu corresponent àmbit territorial en matèries de competència de la professió.  
e) Participar en l'elaboració dels plans d'estudi i, si és el cas, informar de les normes d'organització dels centres docents corresponents a la professió, mantindre contacte permanent amb estos, així com preparar la informació necessària per a facilitar l'accés a l'activitat professional dels nous professionals.  
f) Exercir en el seu àmbit territorial la representació i defensa de la professió davant de les administracions públiques, institucions públiques i privades, tribunals i particulars, amb legitimació per a ser part en tots els litigis que afecten els interessos professionals, i exercitar el dret de petició d'acord amb llei, sense perjuí del que disposa la legislació sobre col·legis professionals.  
g) Facilitar als tribunals, d'acord amb les lleis, la relació de col·legiats que pogueren ser requerits per a intervindre com a pèrits en els assumptes judicials, o designar-los per si mateixos, segons siga procedent.  
h) Ordenar l'activitat professional dels col·legiats en l'àmbit de les seues competències, vetlar per l'ètica i la dignitat professional i pel respecte degut als drets dels particulars, i exercir la facultat disciplinària en l'orde professional i col·legial.  
i) Establir i col·laborar en el desplegament de la normativa col·legial que regule el codi deontològic dels treballadors socials.  
j) Regular i organitzar activitats i servicis comuns d'interés per als col·legiats de caràcter cultural, assistencial i de previsió, i contribuir-ne al sosteniment econòmic amb els mitjans necessaris.  
  
k) Procurar l'harmonia i col·laboració entre els col·legiats i impedir la competència deslleial entre estos.  
l) Adoptar mesures conduents a evitar l'intrusisme professional.  
m) Intervindre per mitjà de conciliació, mediació i arbitratge en els assumptes que se susciten entre els col·legis, entre els col·legiats i els ciutadans, que ho sol·liciten lliurement i de forma voluntària. Tot això d'acord amb la normativa vigent en matèria de mediació i arbitratge, amb especial atenció a la família i als menors.  
n) Elaborar criteris orientatius només als efectes de la taxació de costes i jura de comptes dels advocats, en els casos d'actuacions pericials. Estos criteris seran també vàlids per al càlcul d'honoraris i drets que corresponguen als efectes de taxació de costes en assistència jurídica gratuïta.  
ñ) Informar en els procediments judicials o administratius en els quals es discutisquen honoraris professionals.  
o) Visar els treballs professionals en el seu àmbit de competència quan se sol·licite pels clients per mitjà de petició expressa, o siga exigible en virtut de les competències encomanades als col·legis per l'Administració General de l'Estat o de les comunitats autònomes. L'objecte del visat és comprovar:  
o.1) La identitat i habilitació professional de l'autor del treball.  
o.2) La correcció i integritat formal de la documentació del treball professional d'acord amb la normativa aplicable al cas de què es tracte.  
  
El Col·legi publicarà els preus aplicables dels visats que es podran tramitar via telemàtica.  
p) Organitzar cursos o altres activitats formatives, especialment dirigides als col·legiats.  
q) Respectar els col·legiats i exigir-los l'observança de la legislació vigent i el compliment dels estatuts professionals i, si és el cas, del Reglament de Règim Interior del Col·legi, així com les normes i decisions que els òrgans col·legiats adopten en matèria de la seua competència.  
r) Aprovar-ne els pressupostos i regular i fixar les aportacions econòmiques dels col·legiats.  
s) Exercir totes les funcions que puguen redundar en benefici dels interessos professionals dels col·legiats i de la professió en general.  
t) Atendre les sol·licituds d'informació sobre els seus col·legiats i sobre les sancions fermes imposades a estos, així com les peticions d'inspecció o investigació que els formule qualsevol autoritat competent d'un estat membre de la Unió Europea en els termes que preveu la Llei 17/2009, de 23 de novembre, sobre el lliure accés a les activitats de servicis i el seu exercici, en particular, pel que fa al fet que les sol·licituds d'informació i de realització de controls, inspeccions i investigacions estiguen degudament motivades i que la informació obtinguda s'empre únicament per a la finalitat per a la qual es va sol·licitar.  
  
u) Dur els registres de societats professionals en els termes que preveu la Llei 2/2007, de 15 de març, de Societats Professionals, seguint la corresponent normativa col·legial que ho regule.  
v) Totes les funcions que redunden en benefici de la protecció dels interessos dels ciutadans, consumidors i usuaris dels servicis dels seus col·legiats.  
w) Atendre les queixes o reclamacions presentades pels ciutadans i/o col·legiats, dins de l'àmbit competencial del Col·legi.  
i) Actuar com a organisme de mediació/institució mediadora en els termes arreplegats per les lleis i proporcionar formació per als mediadors en l'àmbit específic de les competències professionals pròpies dels treballadors socials.  
  
CAPÍTOL SEGON  
Principis de gestió del Col·legi Oficial de Treball Social d'Alacant  
  
Article 9. Finestreta única  
1. L'organització col·legial dels treballadors socials disposarà d'una pàgina web perquè, a través de la finestreta única prevista en la Llei 17/2009, de 23 de novembre, per al lliure accés a les activitats de servici i el seu exercici, els professionals puguen realitzar els tràmits necessaris per a la col·legiació, l'exercici i la baixa en el Col·legi, a través d'un únic punt, per via electrònica i a distància.  
A través de la finestreta esmentada i de la pàgina web, els professionals podran:  
a) Obtindre els formularis necessaris i la informació suficient per a l'accés a l'activitat professional i el seu exercici.  
b) Presentar la documentació i les sol·licituds necessàries, incloent-hi les que s'exigisquen per a la col·legiació.  
c) Conéixer l'estat de tramitació dels procediments en què s'acredite la qualitat de persona interessada i la resolució d'estos pel Col·legi.  
  
Els expedients disciplinaris podran notificar-se a través de la finestreta única només quan no fóra possible per uns altres mitjans i sense perjuí de documentar les actuacions de manera fefaent.  
d) El Col·legi, a través de la pàgina web, podrà convocar els col·legiats a les juntes generals ordinàries i extraordinàries i comunicar-los l'activitat, tant pública com privada realitzada per altres col·legis professionals.  
2. A través de la seua pàgina web i de la finestreta única, a fi de garantir els drets dels consumidors i usuaris, el Col·legi oferirà de forma gratuïta la informació següent:  
a) Accés al registre de col·legiats actualitzat, incloent-hi, almenys, les dades següents: nom i cognoms dels professionals col·legiats, número de col·legiació, títols oficials que posseïsquen, domicili professional i situació d'habilitació professional.  
b) Accés al Registre de Societats Professionals amb els continguts previstos per l'article 8 de la Llei 2/2007, de 15 de març, de Societats Professionals.  
c) Informació sobre les vies de reclamació i els recursos que podrien interposar-se en cas de conflicte entre un consumidor o usuari i un col·legiat o el col·legi professional.  
d) Informació sobre les dades de les associacions de consumidors i usuaris a què els destinataris dels servicis professionals poden dirigir-se per a obtindre assistència.  
e) Informació sobre el contingut dels codis deontològics professionals.  
Article 10. Servici d'atenció als col·legiats  
El Col·legi haurà d'atendre les queixes i reclamacions presentades pels col·legiats. Haurà de determinar els procediments que s'ha de seguir en estos casos per mitjà de l'aprovació de reglaments interns a què donarà la deguda publicitat.  
  
Article 11. Servici d'atenció a la ciutadania  
1. El col·legi professional disposarà d'un servici d'atenció als consumidors, usuaris i/o les associacions i organitzacions que els representen, per a tramitar i resoldre les queixes i reclamacions referides a l'activitat professional dels seus col·legiats, dels usuaris i consumidors que les formulen i hagen contractat servicis professionals.  
  
2. El col·legi professional, a través d'este servici d'atenció als consumidors o usuaris, resoldrà sobre la queixa o reclamació segons el que establixen les lleis i el Reglament de Règim Intern del Col·legi Oficial de Treball Social d'Alacant. S'informarà sobre el sistema extrajudicial de resolució de conflictes, i es remetrà l'expedient als òrgans col·legials competents per a instruir l'expedient informatiu o disciplinari, i s'arxivarà o s'adoptarà qualsevol altra decisió d'acord amb el dret.  
  
3. La regulació d'este servici d'atenció als consumidors o usuaris haurà de preveure la presentació de queixes i reclamacions per via electrònica i a distància.  
  
Article 12. Memòria anual  
1. L'organització col·legial està subjecta al principi de transparència en la seua gestió i estarà obligada a elaborar una memòria anual que contindrà com a mínim la informació següent:  
a) Informe anual de gestió econòmica, incloent-hi els gastos de personal desglossats.  
b) Import de les quotes percebudes desglossades per conceptes i pel tipus de servicis prestats, així com els criteris per al seu càlcul i aplicació.  
c) Informació agregada i estadística relativa als procediments informatius i sancionadors en la fase d'instrucció o que hagen aconseguit fermesa, d'acord, en tot cas, amb la legislació en matèria de protecció de dades de caràcter personal.  
d) Informació agregada i estadística sobres queixes i reclamacions presentades pels consumidors o usuaris o les seues organitzacions representatives, així com sobre la tramitació i els motius d'estimació o desestimació de la queixa o reclamació, amb respecte, en tot cas, a la normativa de protecció de dades de caràcter personal.  
e) Modificacions en el contingut del codi deontològic.  
f) Normes sobre incompatibilitats i situacions de conflicte d'interessos en què estiguen els membres de les juntes de govern.  
g) Informació estadística sobre l'activitat del visat.  
2. La memòria anual haurà de fer-se pública a través de la pàgina web dins del primer semestre de l'any.  
3. A fi de complir el que disposa este article, el Col·legi Oficial facilitarà al Consell General la informació necessària per a elaborar la memòria anual.  
  
TÍTOL III  
De la professió i l'exercici i dels col·legiats  
  
CAPÍTOL PRIMER  
De la professió del treball social  
  
Secció primera  
La professió del treball social  
  
Article 13. Concepte de la professió del treball social  
1. La professió del treball social s'exercix en règim de lliure i lleial competència per mitjà de l'aplicació de la ciència i tècnica del treball social per aquells que estiguen en possessió del títol d'Assistent Social, Diplomat en Treball Social o Grau en Treball Social.  
b) El treball social és la disciplina de què es deriva l'activitat professional de treballador social, que té per objecte la intervenció social davant de les necessitats socials per a promoure el canvi, la resolució dels problemes en les relacions humanes i l'enfortiment i la llibertat de la societat per a incrementar el benestar, per mitjà de la utilització de teories sobre el comportament humà i els sistemes socials i s'aplica la metodologia específica en què s'integra el treball social de cas, grup i comunitat. El treball social intervé en els punts en què les persones interactuen amb el seu entorn. Els principis dels drets humans i la justícia social són fonamentals per al treball social.  
  
  
Secció segona  
Modalitats de l'exercici professional, publicitat i honoraris  
  
Article 14. Modalitats de l'exercici  
L'activitat professional podrà desenrotllar-se per compte propi, alié i societari sota les modalitats de contractació laboral, administrativa o funcionarial, tot això es regirà segons el que preveu la legislació corresponent en cada cas.  
  
Article 15. Publicitat dels servicis  
El treballador social que exercisca la professió per compte propi podrà realitzar, per si mateix o amb l'autorització prèvia, per altres, la publicitat dels seus servicis professionals, amb absolut respecte, en tot cas, a la dignitat de les persones, al secret professional i a la Llei de Defensa de la Competència.  
Aquells professionals del treball social que presten servicis en gabinets col·lectius o en empreses hauran de vetlar perquè la publicitat que estes entitats efectuen sobre servicis directament o indirectament relacionats amb la seua professió, obeïsquen a criteris de veracitat i objectivitat i complisquen la normativa deontològica en esta matèria.  
  
Article 16. Honoraris  
El treballador social que exercisca per compte propi la professió té dret a una compensació econòmica per part de les persones o entitats que requerisquen dels seus servicis professionals, així com al reintegrament dels gastos que d'este exercici professional es deriven.  
La quantia dels honoraris serà lliurement convinguda entre l'usuari i el professional amb respecte, en tot cas, a les normes deontològiques i de defensa de la competència.  
  
Secció tercera  
Facultats generals i específiques dels treballadors socials  
  
Article 17. Facultats generals  
1. Els treballadors socials estan facultats per a exercir les funcions que els atorga el seu saber teòric i científic i, amb caràcter general, es dediquen al foment del benestar del ser humà i a potenciar-ne la realització, a més de desenrotllar i aplicar la seua disciplina científica tant a les relacions humanes societals com als servicis socials destinats a satisfer les necessitats i aspiracions d'individus i grups nacionals i internacionals, i es tindrà sempre en compte la promoció de la política social.  
  
2. Així mateix, les seues funcions professionals s'orienten a:  
a) Ajudar les persones a desenrotllar les capacitacions que els permeten resoldre problemes i conflictes socials individuals i col·lectius.  
b) Promoure la facultat d'integració i el desenrotllament individual de les persones.  
c) Promoure i actuar per a l'establiment de servicis i polítiques socials adequades o d'alternatives per als recursos socioeconòmics existents.  
d) Facilitar informació i connexions socials amb els organismes de recursos socioeconòmics.  
3. Als efectes anteriors, els treballadors socials estan facultats per a planificar, programar, projectar, calcular, aplicar, coordinar i avaluar els servicis i les polítiques socials destinats a persones, grups i comunitats, actuant en múltiples sectors funcionals.  
Així mateix, podran exercir la professió en un ampli marc d'àmbits organitzatius, canalitzant recursos i prestacions a diversos sectors de la població, a nivell microsocial, social intermedi i macrosocial, realitzar estudis referents a la planificació, programació i desenrotllament de les polítiques socials d'àmbit estatal, autonòmic i local, per mitjà de l'aplicació de les tècniques professionals corresponents.  
Igualment podran efectuar estudis relatius a les polítiques socials, el seu comportament i avaluació de resultats en la seua aplicació.  
  
Article 18. Facultats específiques  
1. Els treballadors socials estan facultats de manera concreta, exclusiva i específica per a la utilització i aplicació dels instruments propis del treball social proposats per al tractament, la formulació de diagnòstics i pronòstics, la intervenció i la resolució de conflictes i dels problemes socials, aplicar la metodologia específica en què s'integra el treball social de cas, grup i comunitat, emetre i firmar l'informe social pertinent, després de la verificació de la informació obtinguda.  
  
2. Així mateix, els treballadors socials estan facultats per a emetre els dictàmens professionals que els siguen requerits i els que encomanen clients o usuaris dels seus servicis, persones físiques o jurídiques, empreses o entitats públiques o privades i l'Administració Pública en general; i en particular estiguen facultats per a comparéixer en qualitat de pèrits en els processos i actuacions judicials de qualsevol índole i àmbit jurisdiccional on siga necessària la practica de la seua perícia d'acord amb les directrius tecnicocientífiques del treball social.  
  
  
Secció quarta  
Funcions professionals i àmbits d'actuació professional  
  
Article 19. Funcions  
1. Les funcions a desenrotllar pels treballadors socials en l'exercici professional, tant per compte propi com alié, són les següents:  
  
a) Funció preventiva  
a.1. Intervenció sobre les causes que generen problemàtiques individuals i col·lectives, derivades de les relacions humanes i de l'entorn social.  
a.2. Elaborar i executar projectes d'intervenció per a grups de població en situacions de risc social i de carència d'aplicació dels drets humans.  
b) Funció d'atenció directa  
Respon a l'atenció d'individus o grups que presenten risc de problemes d'índole social, o estan en risc de presentar-los, tant en la vida quotidiana com en situacions d'urgència o emergència social, així com de catàstrofe natural.  
El seu objectiu serà potenciar el desenrotllament de les capacitats i facultats de les persones, per a afrontar per si mateixes, futurs problemes i integrar-se satisfactòriament en la vida social.  
c) Funció de planificació  
Elaborar, ordenar i conduir un pla d'acord amb uns objectius, continguts en un programa determinat, a partir d'un procés d'anàlisi de la realitat i de l'estudi i control de les probable evolucions d'esta.  
  
Esta funció es pot desenrotllar a dos nivells:  
c.1. Nivell microsocial: que comprén el disseny de tractaments, intervencions i projectes socials.  
c.2. Nivell macrosocial: que comprén el disseny de plans i programes comunitaris i de servicis socials.  
d) Funció docent  
Impartir ensenyances teòriques i pràctiques de treball social i de servicis socials i altres matèries afins, tant en les mateixes universitats com en altres àmbits acadèmics i ensenyances no reglades.  
Contribuir a la formació teoricopràctica pregrau i postgrau d'alumnes de treball social i d'altres disciplines afins.  
Els treballadors socials són els professionals idonis per a impartir la docència en les matèries de treball social i servicis socials.  
  
e) Funció de promoció i inserció social  
Es realitza per mitjà d'actuacions encaminades a restablir, conservar i millorar les capacitats, la facultat d'autodeterminació i el funcionament individual o col·lectiu.  
Dissenyar i implementar les polítiques socials que afavorisquen la creació i el reajustament de servicis i recursos adequats a la cobertura de les necessitats socials i foment dels drets socials i col·lectius.  
f) Funció de mediació  
El treballador social amb la seua intervenció interactua per a la resolució de conflictes entre les parts implicades, a fi de possibilitar que siguen els mateixos interessats els qui n'aconseguisquen la resolució.  
  
g) Funció de supervisió  
Procés dinàmic de capacitació per mitjà del qual els titulats assistents socials, diplomats en treball social i graduats en treball social, responsables de l'execució d'una part del programa d'un servici, reben individualment l'ajuda d'un professional del treball social amb la finalitat d'aprofitar, de la millor forma possible, els seus coneixements i habilitats i perfeccionar les seues aptituds, de manera que n'executen les tasques professionals d'una manera més eficient i amb major satisfacció, tant per a ells mateixos com per al servici.  
h) Funció gerencial  
Es desenrotlla quan el treballador social té responsabilitats en la planificació de centres, en la seua organització, direcció i control de programes socials i/o servicis socials.  
i) Funció d'investigació  
El treballador social seguix el procés metodològic d'observar, descobrir, descriure, interpretar, explicar i valorar una realitat, a través d'un treball sistematitzat d'arreplega de dades, establiment d'hipòtesis i verificació d'estes, emprant per a això tècniques professionals i científiques, a fi de contextualitzar una adequada intervenció i/o acció social planificada.  
j) Funció de coordinació  
El treballador social determina metodològicament les actuacions d'un grup de professionals, dins d'una mateixa organització o pertanyents a diferents organitzacions. A través de la concertació de mitjans, tècniques i recursos, i realitzar tasques de control i seguiment d'una mateixa línia d'intervenció social i objectius comuns, amb relació a un grup poblacional, comunitat o cas concret.  
k) Funció d'avaluació  
Constatar els resultats obtinguts en les distintes actuacions, en relació amb els objectius proposats, i es tindran en compte tècniques, mitjans i temps utilitzats.  
Assegurar la dialèctica de la intervenció.  
Indicar errors i disfuncions en allò que s'ha fet i així proposar nous objectius i noves formes d'aconseguir-los.  
Afavorir les aportacions teòriques al treball social.  
2. Les funcions reflectides en els apartats 1 a, b, c, e, f, g, h, i, j i k d'este article podran desenrotllar-se de manera interrelacionada, d'acord amb la metodologia específica en què s'integra el treball social de cas, grup i comunitat.  
  
Secció quinta  
Instruments de la professió del treball social  
  
Article 20. Instruments propis  
Són instruments propis del treballador social en l'exercici de la professió els següents:  
1. Historia social. És el document on es registren exhaustivament les dades personals, familiars, sanitàries, de vivenda, econòmiques, laborals, educatives i qualsevol altres significatives de la situació sociofamiliar d'un usuari, la demanda, el diagnòstic i la subsegüent intervenció i l'evolució d'esta situació.  
2. Informe social. Dictamen tècnic que servix d'instrument documental, el qual és elaborat i firmat amb el número de col·legiat amb caràcter exclusiu. El contingut es deriva de l'estudi, a través de l'observació i l'entrevista, on queda reflectida en síntesi la situació objecte, valoració, un dictamen tècnic i una proposta d'intervenció professional.  
  
3. Fitxa social. És el suport documental del treball social on es registra la informació sistematitzada en la història social.  
4. Escales de valoració social. Són instruments científics que servixen per a identificar situacions socials en un moment donat. Permeten elaborar un diagnòstic social.  
5. Projecte d'intervenció social. És el disseny que comprén avaluació-diagnòstic de la situació individual, grupal i/o comunitària amb els quals actuar, una determinació d'objectius operatius, activitats i tasques, utilització de recursos, temporalització i criteris d'avaluació.  
  
A més d'aquells altres instruments que compartix amb altres ciències biopsicosocial per a suport del desenrotllament de l'exercici professional, segons especialització de la pràctica del treball social.  
  
  
CAPÍTOL SEGON  
De l'exercici de la professió del treball social  
  
Secció primera  
Requisits per a l'exercici professional  
  
Article 21. Requisits de l'exercici professional  
Són requisits indispensables per a l'exercici de la professió:  
a) Estar en possessió del títol d'Assistent Social, Diplomat en Treball Social o Grau en Treball Social.  
b) Estar incorporat al col·legi on radique el domicili professional únic o principal de la persona interessada, i este és requisit suficient perquè este puga exercir l'activitat en tot el territori de l'Estat.  
  
En benefici dels consumidors i usuaris, els col·legis hauran d'utilitzar els oportuns mecanismes de coordinació i els sistemes de cooperació administrativa entre autoritats competents, previstos en la Llei 17/2009, de 23 de novembre, sobre el lliure accés a les activitats de servicis i el seu exercici. Les sancions imposades, si és el cas, pel col·legi del territori en què s'exercisca l'activitat professional, produiran efectes en tot el territori espanyol.  
En els casos de desplaçament temporal d'un professional d'un altre estat membre de la Unió Europea, caldrà ajustar-se al que disposa el Reial Decret 1837/2008, de 8 de novembre.  
c) No estar incapacitat legalment.  
d) No estar inhabilitat o suspés, en virtut d'una sentència ferma, per a l'exercici de la professió.  
e) No estar sota sanció disciplinària de suspensió de l'exercici professional o expulsió del corresponent Col·legi Oficial de Treball Social d'Alacant.  
  
Article 22. Adquisició de la condició de col·legiat  
1. La incorporació al Col·legi Oficial de Treball Social d'Alacant exigirà, almenys, la concurrència dels requisits següents:  
a) Ser major d'edat.  
b) Presentar la corresponent sol·licitud dirigida a la Presidència de la Junta de Govern del Col·legi a què haurà d'adjuntar el títol professional o, si és el cas, el certificat acadèmic acreditatiu d'acabament dels estudis corresponents i el rebut acreditatiu d'haver satisfet els drets d'expedició del títol.  
Els professionals el títol de treballador social dels quals haja sigut expedit per altres estats membres de la Unió Europea hauran de presentar la corresponent credencial de reconeixement d'este per a l'exercici de la professió a Espanya o de la seua homologació. En els casos de títols expedits per països tercers, adjuntaran la corresponent credencial d'homologació del seu títol a l'espanyol de diplomatura o grado en Treball Social.  
c) Així mateix, serà necessari que la persona interessada satisfaça la quota d'inscripció que determine el Col·legi. En el cas que el sol·licitant ja haguera estat inscrit en un altre col·legi oficial de treball social, serà suficient que aporte el certificat d'este últim, acreditatiu d'haver fet efectiva la quota d'inscripció.  
2. L'adquisició de la condició de col·legiat es farà efectiva per mitjà de la corresponent resolució expressa del Col·legi, després de la constatació prèvia del compliment dels requisits previstos en l'apartat un d'este article.  
3. En els casos de desplaçament temporal d'un professional d'un altre estat membre de la Unió Europea, caldrà ajustar-se al que disposa el Reial Decret 1837/2008.  
  
Article 23. Pèrdua de la condició de col·legiat  
La pèrdua de la condició de col·legiat es produirà en els supòsits següents:  
a) Baixa voluntària de la persona interessada, amb la presentació de la corresponent sol·licitud dirigida a la Presidència de la Junta de Govern del Col·legi, a la qual s'haurà d'acompanyar del document que acredite el cessament o la baixa en l'exercici de la professió, o per la seua incorporació a un altre col·legi oficial de treball social.  
b) Ser condemnat per sentència ferma, que comporte la inhabilitació de l'exercici professional, fins que no quede extingida la corresponent responsabilitat.  
c) Ser subjecte de sanció disciplinària ferma d'expulsió del Col·legi.  
CAPÍTOL TERCER  
Drets i obligacions dels col·legiats, regulació del secret professional  
  
Secció primera  
Drets i deures dels col·legiats  
  
Article 24. Drets dels col·legiats  
1. Són drets dels col·legiats:  
a) Exercir la professió amb plena llibertat, dins del marc jurídic, deontològic i estatutari.  
b) Participar en la gestió corporativa i, per tant, exercir el dret de petició, el de vot i el d'accés als llocs i càrrecs directius, a través dels procediments i amb els requisits estatutàriament establits.  
  
c) Demanar i obtindre del col·legi professional l'assistència i protecció que puga necessitar per al correcte exercici professional, així com quan considere lesionats els seus drets professionals o col·legials.  
d) Participar, dins del respecte als altres col·legiats, de l'ús i gaudi dels béns i servicis del Col·legi en les condicions estatutàriament establides.  
e) Ser informat de l'actuació professional i social del col·legi professional per mitjà de butlletins, guies, anuaris i altres publicacions.  
f) Beneficiar-se de les activitats i servicis comuns d'interés per als col·legiats de caràcter professional, formatiu, cultural, assistencial i de prevenció.  
g) Obtindre la protecció del col·legi professional en l'ús i el manteniment del secret professional.  
h) Qualssevol altres drets que els siguen reconeguts en la legislació i normativa vigent.  
  
Article 25. Deures dels col·legiats  
1. Són deures dels col·legiats:  
a) Exercir la professió d'acord amb l'ètica professional.  
b) Ajustar la seua actuació professional a les exigències legals i estatutàries de l'organització col·legial i sotmetre's als acords adoptats pels diferents òrgans col·legials.  
c) Comparéixer davant dels òrgans col·legials quan siguen requerits per a això, en especial en els processos electorals.  
d) Satisfer les quotes i la resta de càrregues corporatives, ordinàries o extraordinàries, d'acord amb el que establix els Estatuts particulars del Col·legi. Els professionals jubilats estaran exempts de l'abonament de les quotes.  
e) Notificar al Col·legi qualsevol acte d'intrusisme professional perquè este adopte les mesures necessàries en la seua evitació.  
f) Portar amb la màxima lleialtat les relacions amb el Col·legi i amb els altres col·legiats.  
g) Guardar el secret professional, sense perjuí de les comunicacions interprofessionals encaminades al correcte tractament dels casos.  
h) Cooperar amb la Junta de Govern i facilitar informació en els assumptes d'interés professional en què se'ls sol·licite, així com en aquells altres que els col·legiats consideren oportú.  
i) Comunicar al Col·legi els canvis de residència o domicili professional, així com aquelles dades personals d'interés professional, que faciliten la comunicació per via ordinària o electrònica.  
j) Qualssevol altres deures que deriven dels Estatuts del Col·legi o de les prescripcions jurídiques, ètiques o deontològiques vigents en cada moment.  
  
Secció segona  
Del secret professional  
  
Article 26. Concepte  
El secret professional és un dret i un deure del treballador social; dret i deure que romanen fins i tot després d'haver cessat la prestació dels servicis professionals.  
  
Article 27. Obligació  
1. El treballador social ha de guardar secret de tot el que els usuaris-clients li transmeten i confien, així com del que conega en el seu exercici professional. Tant l'arreplega com la comunicació de dades, ha de ser restringida a les necessitats de la intervenció professional.  
Article 28. Tramitació de dades  
1. La informació que li siga requerida al professional a efectes estadístics, de planificació, avaluació de programes o altres, ha de facilitar-la sense les dades identificatives dels usuaris-clients.  
2. Els sistemes d'informació de les dades contingudes en fitxes, històries, expedients i informes socials, han de garantir el dret a la intimitat del usuari-client, i l'accés a la informació esmentada és restringit als professionals directament implicats en la pràctica professional.  
  
  
Article 29. Conflicte  
El treballador social que estiga en situació de patir una pertorbació pel manteniment del secret professional ha de comunicar-ho per escrit a la Junta de Govern del Col·legi Oficial per a obtindre la defensa i protecció col·legial en l'ús del secret dins de la seua actuació professional.  
  
  
Article 30. Excepcions al secret professional  
1. No es vulnera el secret professional en els supòsits següents:  
a) Per la realització de l'activitat professional en equip, sempre que el que es revele siga necessari per a la intervenció professional.  
b) En la relació i col·laboració de l'assistent social-trabajador social amb altres professionals de distint àmbit tècnic o d'altres disciplines, sempre que la col·laboració mencionada es produïsca en el marc de la intervenció professional.  
c) Si en el manteniment del secret professional es produïra un perjuí en l'usuari-client, per causa de la seua incapacitat física o psíquica, o es danyaren els interessos de tercers declarats incapaços o no.  
  
d) Per a evitar una lesió notòriament injusta i greu que la guarda del secret professional poguera causar al professional o a un tercer.  
e) Quant el professional fóra revelat del secret professional per l'usuari-client o els seus hereus. Este acte de relleu haurà de constar per escrit.  
En els casos previstos en les lletres c i d del present article, els treballadors socials han de ser rellevats de la guarda del secret professional per la Junta de Govern del Col·legi Oficial on estiguen col·legiats, després de l'assessorament previ de la Comissió Deontològica, quan n'hi haja.  
  
  
TÍTOL IV  
Dels òrgans de govern dels col·legis  
  
Article 31. Règim d'aplicació  
Este títol serà aplicable al Col·legi Oficial de Treball Social d'Alacant.  
  
Article 32. Òrgans de govern  
Són òrgans de govern del Col·legi Oficial de Treball Social d'Alacant l'Assemblea General i la Junta de Govern.  
  
CAPÍTOL PRIMER  
Assemblea General  
  
Article 33. Composició i naturalesa  
L'Assemblea General, composta per la Presidència i la resta de membres de la Junta de Govern del Col·legi i per tots els col·legiats presents i legalment representats, és el suprem òrgan del Col·legi. Els acords i les resolucions vàlidament adoptats obliguen tots els col·legiats, inclosos els que voten en contra d'estos, s'abstinguen o estiguen absents.  
  
Article 34. Funcionament  
1. Les assemblees generals podran ser ordinàries i extraordinàries.  
2. Necessàriament se celebraran dos assemblees ordinàries, la primera dins del primer trimestre de l'any, com a mínim, per a aprovar els comptes de l'exercici anterior, i la segona dins de l'últim trimestre, en la qual s'aprovarà com a mínim el pressupost del següent exercici.  
Seran convocades per la Junta de Govern amb quinze dies d'antelació, per mitjà de comunicació directa als col·legiats, amb expressió de l'orde del dia.  
3. L'Assemblea General Extraordinària tindrà lloc quan ho acorde la Junta de Govern o quan ho sol·licite com a mínim un deu per cent dels col·legiats. La petició es formularà per escrit i amb motivació dels assumptes a tractar i firmada pels peticionaris.  
Serà convocada amb una antelació mínima de deu dies, basant-se en la urgència dels temes a tractar, fixats en l'orde del dia.  
4. Tots els col·legiats tenen el dret d'assistir amb veu i vot a les assemblees generals que se celebren, i s'admetrà la representació i el vot per delegació, per mitjà d'autorització escrita i per a cada assemblea, i haurà de recaure necessàriament la delegació esmentada en un altre col·legiat.  
Només seran vàlides les representacions entregades al secretari abans de començar l'Assemblea.  
5. Les convocatòries de les assemblees es realitzaran per mitjà de comunicació personal, per carta o correu electrònic i estarà exposada en el web del col·legi amb l'orde del dia, la data, l'hora i el lloc fixat per a la reunió.  
  
Article 35. Constitució i presa d'acords  
1. L'Assemblea General quedarà vàlidament constituïda en primera convocatòria amb l'assistència de la mitat més un dels membres que la integren, presents o legalment representats. En segona convocatòria, siga quin siga el nombre de col·legiats presents o legalment representats, excepte en aquells casos en què siga exigible un quòrum especial.  
  
2. Els acords seran adoptats per majoria simple, i es dirimiran els empats amb el vot de qualitat de la persona que exercisca la Presidència o de qui legalment la substituïsca. Les votacions seran secretes quan així ho sol·licite a l'Assemblea algun dels col·legiats i siga aprovat per majoria simple.  
Els acords que versen sobre fusió, absorció, dissolució o segregació del Col·legi hauran de ser adoptats per majoria qualificada de dos terços de l'Assemblea.  
3. De cada sessió s'alçarà acta en què es faran constar les circumstàncies de lloc, assistència, assumptes tractats i intervencions, així com acords adoptats, i l'haurà de firmar la persona que exercisca la Secretaria o amb el vistiplau de la Presidència.  
Les actes hauran de ser aprovades en la reunió següent de l'Assemblea General, i quedarà reflectit este aspecte en l'orde del dia de la convocatòria.  
  
Article 36. Funcions de l'Assemblea General  
Correspon a l'Assemblea General l'exercici de les funcions següents:  
a) Aprovar els Estatuts i els reglaments de règim interior del Col·legi, així com les seues respectives modificacions.  
b) Aprovar els pressupostos per a l'exercici següent i el compte d'ingressos i gastos de l'exercici anterior.  
c) Aprovar la memòria anual d'activitats del Col·legi Oficial.  
d) Determinar les quotes anuals i aportacions econòmiques extraordinàries que els col·legiats han de satisfer al Col·legi.  
e) Exigir responsabilitat de la Presidència i de la resta de membres de la Junta de Govern, promovent, si és el cas, la moció de censura.  
  
f) Decidir sobre totes aquelles qüestions de la vida col·legial que li siguen normativament o estatutàriament atribuïdes.  
g) Acordar la fusió, absorció i, si és el cas, dissolució del Col·legi, i en este supòsit, la destinació dels seus béns, per a elevar la corresponent proposta a la Comunitat Autònoma.  
  
CAPÍTOL SEGON  
Junta de Govern  
  
Article 37. Naturalesa i composició  
1. La Junta de Govern és l'òrgan col·legial representatiu i executiu a qui correspon el govern i administració del Col·legi, amb subjecció a la legalitat vigent, als Estatuts i reglaments col·legials.  
2. La Junta de Govern estarà composta per la persona que exercix la Presidència del Col·legi, la que exercix la Vicepresidència, la que exercix la Secretaria, la que exercix la Tresoreria i entre dos i sis vocals.  
3. No podran formar part de la Junta de Govern els col·legiats que estiguen condemnats per sentència ferma que comporte la inhabilitació o suspensió per a exercir càrrecs públics i els que hagen sigut objecte de sanció disciplinària greu o molt greu en qualsevol col·legi, fins que no s'extingisca la corresponent responsabilitat.  
  
Article 38. Funcionament  
1. La Junta de Govern es reunirà en sessió ordinària almenys una vegada al mes i amb caràcter extraordinari quan les circumstàncies així ho aconsellen o quan siga sol·licitat per un terç dels seus membres.  
2. Serà obligatòria l'assistència de tots els membres de la Junta de Govern a les sessions, i s'entén com a renúncia al càrrec l'absència no justificada a tres consecutives.  
3. Els acords seran adoptats per majoria simple, i dirimirà els empats el vot de qualitat de la persona que exercix la Presidència o de qui legalment la substituïsca.  
4. Perquè els acords siguen vàlids serà necessari que hi haja més vots a favor que en contra, i que els membres que hagen votat a favor representen com a mínim el 25 % dels membres de la Junta de Govern.  
  
5. Podran ser invitats a les reunions de la Junta altres col·legiats o professionals amb veu però sense dret de vot, per a tractar temes que requerisquen una certa especificitat tècnica.  
6. Per al bon funcionament i la menor demora dels tràmits administratius i organitzatius del Col·legi, podran reunir-se en Junta Permanent, la persona que exercix la Presidència i la que exercix la Secretaria o la persona que exercix la Presidència i la que exercix la Tresoreria, en les funcions d'este últim no estarà la presa de decisió.  
  
Article 39. Funcions de la Junta de Govern  
Correspon a la Junta de Govern l'exercici de les funcions següents:  
  
a) Vetlar pel compliment i l'execució dels acords adoptats per l'Assemblea General, els Estatuts i legislació vigent, així com promoure les iniciatives que per esta Assemblea li siguen encomanades.  
b) Vetlar pel compliment dels fins i funcions del Col·legi.  
c) Vetlar pel compliment de les funcions i competències professionals de les persones col·legiades.  
d) Aprovar les normes internes relatives als procediments administratius col·legials: tràmits de col·legiació, de visats, de gestió del registre de societats professionals i de qualsevol altre procediment col·legial.  
  
e) Elaborar i proposar el Projecte d'Estatuts i les seues modificacions per a la seua posterior aprovació per l'Assemblea General i qualsevol posterior normativa que puga afectar la vida col·legial.  
f) Aprovar la creació de les comissions de treball.  
g) Designar els representants del Col·legi davant dels organismes, entitats, i institucions, o en els actes públics i privats, sempre que es considere oportú.  
h) En el cas d'adhesió d'estudiants al Col·legi, caldrà establir les condicions d'estes.  
i) Exercir la potestat disciplinària segons el procediment sancionador sobre els col·legiats.  
j) Administrar els béns del Col·legi i disposar dels recursos d'esta per a benefici dels seus col·legiats.  
k) Aprovar els contractes i qualsevol altra operació jurídica o econòmica que es considere convenient als fins del Col·legi.  
l) Resoldre sobre les peticions d'incorporació al Col·legi de nous professionals, i s'admetrà o es denegarà la col·legiació d'estos. Així com les baixes i suspensions de drets col·legials.  
m) Confeccionar, per a la seua aprovació per l'Assemblea General, la memòria anual d'activitats, la memòria econòmica i els pressupostos del Col·legi i retre comptes davant d'aquella.  
n) Fixar la data de celebració de l'Assemblea General i extraordinàries i l'orde del dia de les sessions.  
ñ) Acordar la convocatòria electoral i l'inici del procés.  
o) Acordar la interposició per part del Col·legi de recursos a través de la via corresponent.  
p) Decidir i proposar, si és el cas, sobre premis i distincions a persones i institucions.  
q) Informar els col·legiats amb promptitud sobre tots els temes d'interés general i donar resposta a les consultes que aquells plantegen.  
r) Establir i promoure el procediment per a crear els torns professionals necessaris.  
s) La interpretació dels presents Estatuts, en els casos en que siga necessari.  
t) Aquelles altres que es deriven d'estos Estatuts.  
  
Article 40. Presidència del Col·legi  
Corresponen a la persona que exercix la Presidència les funcions següents:  
a) Representar el Col·legi en les relacions amb els poders públics, entitats i corporacions de qualsevol tipus, així com amb les persones físiques i jurídiques.  
b) Assistir com a representant del Col·legi a les assemblees del Consell General.  
c) Exercir la Presidència de la Junta de Govern i de l'Assemblea General i firmar les actes alçades després de les reunions d'estos òrgans.  
d) Autoritzar els informes i les sol·licituds oficials del Col·legi que es dirigisquen a autoritats i corporacions.  
e) Convocar les reunions de la Junta de Govern i de l'Assemblea General i dirimir els empats que es produïsquen en el si de la Junta de Govern per mitjà del seu vot de qualitat.  
f) Atorgar poders, amb capacitat, així mateix, per a absoldre posicions en juí.  
g) Autoritzar l'obertura de comptes corrents bancàries, el moviment de fons i la constitució i cancel·lació de qualsevol tipus de depòsits i hipoteques.  
h) Vetlar per la correcta conducta professional dels col·legiats i pel decor del Col·legi.  
  
Article 41. Vicepresidència del Col·legi  
Correspon a la persona que exercix la Vicepresidència l'exercici de totes aquelles funcions que li siguen delegades per la Presidència, i assumirà les atribuïdes a esta en els casos d'absència, malaltia o vacant.  
  
Article 42. Secretària del Col·legi  
Corresponen a la persona que exercix la Secretaria les funcions següents:  
a) Portar els llibres necessaris per al millor i més ordenat servici del Col·legi.  
b) Redactar i firmar les actes que necessàriament han d'alçar-se després de les reunions de l'Assemblea General i de la Junta de Govern.  
c) Expedir els certificats d'acord amb les funcions fedatàries del Col·legi amb el vistiplau de la Presidència.  
d) Redactar la memòria de la gestió anual.  
e) Dirigir els servicis administratius i assumir la direcció de personal d'acord amb els Estatuts col·legials.  
f) Custodiar i salvaguardar la documentació i els arxius existents en el Col·legi per al compliment dels seus fins.  
g) Efectuar les inscripcions en el Registre de Societats Professionals i expedir els certificats oportuns.  
  
Article 43. Tresoreria del Col·legi  
Corresponen a la persona que exercix la Tresoreria les funcions següents:  
a) Recaptar i custodiar els fons del Col·legi.  
b) Portar la comptabilitat del Col·legi i l'inventari dels seus béns.  
  
c) Formular el compte general de la Tresoreria i preparar el projecte de pressupostos anuals.  
d) Realitzar arquejos i balanç de situació anuals i quan siga requerit per a això.  
e) Ordenar els moviments de fons i els pagaments que corresponguen.  
f) Adoptar les mesures necessàries per a la salvaguarda dels comptes i els moviments de fons, així com l'execució dels acords de la Junta de Govern.  
  
Article 44. Vocals de la Junta de Govern  
1. Correspon als vocals col·laborar en les funcions de la Junta de Govern, assistir a les reunions i deliberacions. Els vocals formaran part i exerciran la Presidència de les comissions o participaran en les ponències per a les quals siguen designats per la Junta de Govern.  
2. Així mateix, substituiran a la persona que exercix la Vicepresidència, la Secretària i la Tresoreria en els casos d'absència, malaltia o vacant, amb l'acord previ de la Junta de Govern.  
Article 45. Cessaments  
1. Els membres de la Junta de Govern cessaran en els supòsits següents:  
a) Terminació del mandat.  
b) Renúncia escrita de la persona interessada.  
c) Pèrdua de les condicions d'elegibilitat a què es referix l'article 47.  
d) Condemna per sentència ferma que comporte inhabilitació per a l'exercici de càrrecs públics.  
e) Sanció disciplinària per falta molt greu.  
f) Moció de censura.  
2. Si per qualsevol causa cessara en el càrrec un nombre de membres tal que no es garantisca el quòrum necessari per a la presa d'acords, es convocaran eleccions per a cobrir les vacants que es produïsquen, de conformitat amb el procediment general d'elecció establit en estos Estatuts.  
  
CAPÍTOL TERCER  
Procediment per a l'elecció dels membres   
de la Junta de Govern  
  
Article 46. Règim electoral  
El règim per a l'elecció dels membres de la Junta de Govern del Col·legi és el que s'establix en estos Estatuts i s'aplicarà amb caràcter supletori la legislació electoral general.  
  
Article 47. Condicions d'elegibilitat  
1. Els càrrecs de la Junta de Govern es proveiran per mitjà d'elecció en què podran participar tots els col·legiats que estiguen al corrent del pagament de les quotes col·legials i no hagen sigut sancionats per infracció molt greu o condemnats per sentència ferma a la pena d'inhabilitació, mentre dure el temps del seu compliment.  
2. Per a tots els càrrecs s'exigirà als candidats:  
a) Un mínim de sis mesos de col·legiació.  
b) La presentació del seu curriculum vitae, sense que este siga un requisit excloent.  
3. En cap cas podrà un mateix candidat presentar-se per a dos càrrecs de la Junta de Govern en la mateixa legislatura.  
4. La duració del mandat de tots els càrrecs de la Junta de Govern serà de quatre anys amb dret a la reelecció.  
  
Article 48. Electors  
1. Tindran dret de vot, secret i directe, per a l'elecció dels càrrecs de la Junta de Govern tots els col·legiats incorporats al Col·legi, almenys, un mes abans de la convocatòria de les eleccions, que estiguen al corrent del pagament de les quotes, sempre que no estiguen incursos en prohibició legal o estatutària.  
2. El vot podrà ser emés personalment o per correu certificat, en els termes assenyalats en estos Estatuts.  
  
Secció primera  
Procediment electoral  
  
Article 49. Junta Electoral Supervisora  
1. La Junta de Govern acordarà l'inici del procés electoral i el calendari d'este, amb garantia de la Junta Electoral Supervisora amb els mateixos requisits que tindran els electors i que estarà composta per dos col·legiats, que seran el de major i menor antiguitat de col·legiació, i dos suplents amb els mateixos requisits; i actuarà com a persona que exercix la Presidència la de major antiguitat i com a persona que exercix la Secretaria la de menor.  
2. El càrrec de membre de Junta Electoral Supervisora només es podrà exercir una vegada en la vida col·legial. Existirà com a compensació una bonificació del cinquanta per cent de la quota col·legial anual de l'any en curs.  
3. En cas de renúncia o impossibilitat d'exercir el càrrec en la Junta Electoral Supervisora s'haurà de justificar per qualsevol mitjà acreditatiu, i es cridarà el col·legiat següent en orde amb els mateixos requisits.  
  
4. La Junta Electoral regularà i controlarà el desenrotllament del procés electoral del Col·legi intervindrà en tota la seua tramitació a partir del moment en què es faça pública la convocatòria i fins a l'elecció de la nova Junta de Govern. Els membres de la Junta Electoral Supervisora podran sol·licitar l'assessorament tècnic que necessiten.  
5. La Junta Electoral desenrotllarà i/o interpretarà, a partir del que s'ha previst en estos Estatuts, la normativa sobre l'exercici del vot, l'escrutini i la proclamació de càrrecs. Igualment és l'òrgan encarregat de resoldre totes i cada una de les fases del procés electoral. La Junta Electoral té plena capacitat decisòria en l'àmbit de les seues funcions, ha d'actuar amb total independència, objectivitat i imparcialitat, i amb garantia de la transparència de tot el procés electoral. Contra les seues decisions es podran formular recursos dins del terme màxim de 48 hores des de la notificació. La Junta Electoral haurà de resoldre en el termini màxim de 48 hores. La resolució de la Junta Electoral posarà fi a la via administrativa.  
6. El Col·legi posarà a la disposició d'esta Junta Electoral els mitjans materials i humans necessaris per a dur a terme les seues funcions.  
  
  
Article 50. Convocatòria d'eleccions  
1. La convocatòria de les eleccions haurà d'anunciar-se per la Junta de Govern com a mínim amb dos mesos d'antelació, a la data de celebració d'estes, i s'informarà al mateix temps dels noms dels membres de la Junta Electoral Supervisora.  
2. La Junta de Govern, almenys vint dies abans de la data de celebració de les eleccions, farà pública la llista definitiva de col·legiats amb dret de vot en la Secretaria i en la pàgina web del Col·legi. Esta llista romandrà en el mencionat tauler d'anuncis i en la pàgina web fins a l'acabament del procés electoral. Els col·legiats que desitgen reclamar sobre esta llista podran fer-ho durant els tres dies hàbils següents al de la seua exposició. Les reclamacions hauran de formular-se per escrit davant de la Junta Electoral que resoldrà estes en el termini de tres dies hàbils, una vegada finalitzat el termini de formalització de reclamacions.  
  
Article 51. Candidatura  
1. Els col·legiats que vulguen presentar-se a l'elecció hauran de registrar la seua candidatura per escrit en la Secretaria del Col·legi dins dels 25 dies naturals següents a la publicació de la convocatòria. Acabat este termini, en els cinc dies següents, la Junta d'Electoral farà pública la llista de candidats, i s'obrirà un termini de cinc dies per a formular reclamacions en contra. Estes reclamacions hauran de resoldre's per la Junta Electoral dins dels tres dies següents a l'expiració del termini esmentat.  
2. Els col·legiats que ho vulguen podran agrupar-se constituint candidatura completa, integrada per tants candidats com càrrecs hagen de ser elegits, i el col·legiat que l'encapçale haurà de fer la comunicació oportuna a la Presidència del Col·legi, seguint el procediment establit en l'apartat anterior.  
3. En cas que es presente una sola candidatura, no hi haurà necessitat de continuar el procés electoral i esta serà designada com a nova Junta de Govern i prendrà possessió en la forma establida en els Estatuts.  
4. En cas d'absència de candidatures es tornarà a convocar un segon procés electoral.  
  
Article 52. Mesa electoral   
1. La mesa electoral estarà integrada per un president o una presidenta, dos vocals i un secretari o una secretària, que tindran designats els respectius suplents, la designació serà aleatòria d'entre el cens de col·legiats que no es presenten com a candidats i nomenats per la Junta Electoral. La mesa es constituirà el dia fixat per a les eleccions, en el local que es determine i una hora abans d'obrir la mesa electoral. Els membres de la taula tindran com a compensació una bonificació del cinquanta per cent de la quota col·legial anual de l'any en curs.  
2. Els candidats podran designar interventors, en nombre no superior a dos en candidatura completa i un per candidatura individual. Els candidats comunicaran a la Junta Electoral la designació dels interventors de mesa amb una antelació mínima de vint-i-quatre hores abans del dia assenyalat per a l'inici de la votació. Els interventors podran assistir a tot el procés de votació i escrutini, i formularan al final d'este les reclamacions que estimen convenients i que seran resoltes per la Presidència de la mesa electoral i arreplegades en l'acta per la persona que exercix la Secretaria.  
Article 53. Votació  
1. Els col·legiats votaran utilitzant exclusivament la papereta confeccionada pel Col·legi, que estarà disponible en la pàgina web, per correu electrònic i en la seu d'este.  
2. La votació s'efectuarà quan els col·legiats entreguen la papereta, després de la identificació prèvia amb el DNI, al president o la presidenta perquè en la seua presència la deposite en l'urna precintada. El secretari o la secretària de la mesa haurà de consignar en la llista de col·legiats electors aquells que hi depositen el vot.  
3. Els col·legiats que no voten personalment podran fer-ho per correu certificat, i enviaran la papereta en un joc de dos sobres blancs:  
  
El sobre exterior estarà dirigit a la Presidència de la mesa electoral i on conste clarament el remitent amb nom i cognoms i rubricat amb la mateixa firma del seu DNI. En este sobre s'inclourà el segon sobre tancat amb la papereta de la candidatura elegida i s'adjuntarà, així mateix:  
a) Una fotocòpia del document nacional d'identitat.  
b) Una fotocòpia del carnet col·legial.  
4. Estos vots hauran d'arribar a la mesa electoral amb anterioritat a l'hora assenyalada per al tancament de la votació. Seran arreplegats per la Presidència de la mesa i introduïts en l'urna després de la comprovació prèvia del compliment dels requisits per part de la Secretaria.  
5. Terminada la votació es procedirà a l'escrutini de tots els vots, que serà públic, i es comptabilitzaran els vots obtinguts per cada candidat. Es consideraran nuls tots els vots recaiguts en persones que no figuren com a candidats en les llistes, així com aquelles paperetes que continguen ratllades, frases o expressions distintes del nom i el càrrec del candidat. Tot això quedarà reflectit en una acta i les possibles incidències, que serà firmada per la persona que exercix la Presidència o la Secretaria.  
  
Article 54. Votació electrònica  
Per a facilitar la participació dels col·legiats en els processos electorals, es podrà implementar el vot per correu electrònic, sempre que així ho acorde la Junta de Govern en atenció als mitjans electrònics amb què compte el col·legi en eixe moment i sempre que puguen garantir el vot comptable i l'anonimat del votant. Haurà de resoldre este acord la Junta de Govern en el mateix moment en què es convoquen les eleccions, així com els requisits per a poder accedir al vot electrònic i sempre que anteriorment s'haja aprovat per Assemblea General el seu reglament.  
  
El vot per correu electrònic es realitzarà per mitjà de firma electrònica, la qual ha de permetre acreditar la identitat i la condició de col·legiat, que exercirà el dret al vot d'una forma segura i confidencial.  
  
  
Article 55. Candidatura electa  
1. Els candidats que hagen obtingut el nombre més gran de vots seran elegits per al respectiu càrrec al qual es presenten en candidatura individual o completa. En cas d'empat, s'elegirà el candidat amb més antiguitat en la col·legiació.  
2. Efectuat l'escrutini dels vots en les 24 hores següents els candidats podran efectuar les reclamacions que consideren oportunes. La Junta Electoral resoldrà en el termini màxim de 48 hores des que es formulen reclamacions. Si a la vista de les impugnacions presentades, la Junta Electoral resolguera anul·lar l'elecció, ho comunicarà al Consell General i, si és el cas, al respectiu Consell Autonòmic de Col·legis, i es procedirà a convocar noves eleccions en el termini màxim d'un mes. En este cas, la Junta de Govern continuarà en funcions fins que siguen proclamats els càrrecs de la nova junta elegida. Si no s'hagueren presentat reclamacions o estes foren desestimades, es procedirà a la proclamació dels candidats elegits per part de la Junta Electoral.  
  
1.Els membres electes de la Junta de Govern hauran de prendre possessió dels càrrecs en el termini màxim de quinze dies des de la seua proclamació. Havent de comunicar al Consell General i, si és el cas, al corresponent Consell Autonòmic de Col·legis, la composició de la nova junta resultant.  
  
  
CAPÍTOL QUART  
Moció de censura  
  
Article 56. Moció de censura  
1. Podrà proposar-se moció de censura contra la persona que exercix la Presidència i la resta de membres de la Junta de Govern de forma individual o conjunta, per almenys, el 10 per 100 dels col·legiats exercents en el moment de la seua presentació.  
2. La moció de censura haurà de ser proposada per escrit expressant clarament les raons en què es fonamenta i haurà de ser ratificada, almenys, pel vint-i-cinc per cent dels membres que componguen l'Assemblea General Extraordinària que es convoque a este efecte.  
3. No podrà proposar-se la censura del president o la presidenta ni de cap membre de la Junta de Govern fins que no transcórreguen sis mesos des de la presa de possessió.  
4. Si la moció de censura fóra aprovada per l'Assemblea General Extraordinària, esta designarà nous membres de la Junta de Govern en substitució del que hagueren sigut objecte de moció de censura, i s'haurà de convocar eleccions en el termini d'un mes per a la cobertura dels càrrecs cessats. Si la moció de censura no fóra aprovada, no podrà presentar-se'n una altra fins que no transcórrega un any d'esta.  
  
TÍTOL V  
De les comissions i grups de treball  
  
Article 57. Composició i organització  
A fi d'integrar a la major part dels col·legiats en les activitats del Col·legi, es crearan una sèrie de comissions per àrees específiques de treball. Estes comissions seran obertes i qualsevol col·legiat s'hi podrà adscriure.  
Estaran coordinades per un membre de la Junta de Govern o es podrà realitzar una delegació d'esta responsabilitat, si la Junta així ho decidix. El nombre, la composició i les competències estarà determinat en cada moment per les necessitats o objectes susceptibles d'estudi o resolució.  
Podran establir-se de forma virtual quan es disposen dels mitjans electrònics necessaris per a portar-les a cap, i tindran la mateixa validesa que les presencials.  
Quan durant tres sessions consecutives no s'aconseguisca el quòrum de la mitat més un dels membres, la Comissió en considerarà la dissolució. Si finalment no prospera la continuïtat, ho comunicarà a la Junta de Govern i passaran les competències a esta.  
  
Article 58. Podran proposar la creació de la Comissions de Treball  
a) La Junta de Govern.  
b) Qualsevol membre del Col·legi, amb el suport d'un nombre no inferior a quatre col·legiats, que ho sol·licitarà per escrit a la Junta de Govern. En cas de negativa d'esta, podrà proposar-ho a l'Assemblea General.  
  
Article 59. Són funcions d'estes comissions  
a) Assessorar la Junta de Govern quan esta ho sol·licite.  
b) Desenrotllar plans de treball professionals o informes específics de la seua àrea de treball.  
c) Proposar iniciatives a la Junta de Govern.  
d) Presentar en les assemblees generals propostes que han d'incloure en l'orde del dia.  
e) Informar l'Assemblea General dels treballs realitzats.  
  
TÍTOL VI  
Règim econòmic i financer  
  
Article 60. Capacitat patrimonial  
El Col·legi Oficial de Treball Social d'Alacant posseïx plena capacitat patrimonial per al compliment dels seus fins i la plena autonomia per a la gestió i administració dels seus béns, sense perjuí de la necessària contribució al sosteniment del Consell General i, si és el cas, del corresponent Consell Autonòmic de Col·legis.  
  
Article 61. Recursos econòmics ordinaris  
1. Constituïxen recursos ordinaris del Col·legi Oficial de Treball Social d'Alacant:  
a) Les quotes d'inscripció en el Col·legi que satisfacen els col·legiats.  
b) Les quotes ordinàries i extraordinàries que fixe l'Assemblea General del Col·legi a proposta de la Junta de Govern.  
c) La tarifa que corresponga abonar als col·legiats respecte d'aquells treballs professionals que siguen objecte de supervisió o visat pel Col·legi.  
d) Els ingressos que el Col·legi puga obtindre per venda de publicacions, subscripcions i expedició de certificats, així com per realització de dictàmens, funcions d'assessorament i semblants que li siguen sol·licitats.  
e) Els rendiments de qualsevol naturalesa que produïsquen els béns i drets que integren el patrimoni del Col·legi, així com els que produïsquen les activitats de qualsevol classe que este desenrotlle.  
2. Els col·legiats que deixen d'exercir qualsevol activitat laboral relacionada amb la professió i estiguen en situació de jubilació, d'invalidesa o d'incapacitat total i/o permanent podran sol·licitar l'exempció de la quota col·legial anual; i aportaran la documentació que acredite esta situació, i serà aprovat per la Junta i s'aplicarà per al semestre següent al de la sol·licitud, i no es perdran, si és el cas, els drets com a col·legiat.  
  
  
Article 62. Recursos econòmics extraordinaris  
1. Constituïxen recursos extraordinaris del Col·legi Oficial de Treball Social d'Alacant:  
a) Les subvencions, els donatius o qualsevol classe d'ajudes que li concedisquen les administracions públiques, les entitats públiques i privades i els particulars.  
b) Els béns i drets de qualsevol classe que per herència, donació o qualsevol altre títol passen a formar part dels seus patrimonis.  
c) Les quantitats que per qualsevol concepte no especificat els corresponga percebre.  
  
Article 63. L'impagament de les quotes col·legials  
1. La persona col·legiada o societat professional que no abone les quotes ordinàries i/o extraordinàries en el temps estipulat, se li aplicarà el reglament proposat per la Junta de Govern i aprovat per l'Assemblea General específic per a impagaments.  
2. El Col·legi podrà comunicar la situació de tancament d'expedient i/o suspensió col·legial per impagament a les entitats i/o empreses de treball social públiques i privades.   
3. La Junta de Govern està facultada per a concedir la prolongació o els fraccionament en el pagament de les quotes o tarifes per servicis col·legials en les condicions que s'acorde per a cada cas en particular.  
  
TÍTOL VII  
Règim de distincions i premis  
  
Article 64. Règim de distincions i premis  
1. Els col·legiats podran ser distingits o premiats per mitjà d'un acord de l'Assemblea General del Col·legi, a proposta de la Junta de Govern d'este o a iniciativa del deu per cent dels col·legiats.  
  
2. Estes distincions o premis es faran constar en l'expedient personal del col·legiat i podran ser de la naturalesa següent:  
a) Felicitacions i mencions honorífiques.  
b) Proposta a l'Administració pública per a la concessió de condecoracions o qualsevol altre tipus d'honors.  
c) Publicació a càrrec dels fons del Col·legi d'aquells treballs de destacat valor professional.  
d) Aquells altres de tipus econòmic o d'una altra índole que la Junta de Govern estime convenient i que les disponibilitats econòmiques ho permeten.  
  
TÍTOL VIII  
Règim disciplinari  
  
CAPÍTOL I  
Tipificació d'infraccions i sancions  
  
Article 65. Potestat disciplinària  
1. Correspon a la Junta de Govern l'exercici de la potestat disciplinària sobre els col·legiats.  
2. Correspon a la Junta de Govern del Consell Autonòmic si n'hi haguera l'exercici de la potestat disciplinària sobre els membres dels òrgans de govern del Col·legi Oficial quan es produïra infracció en el compliment de les obligacions personals relacionades amb la participació o funcions representatives davant del Consell General del Treball Social.  
2.Quan no s'haguera constituït el Consell Autonòmic o quan este no tinga assignada la facultat disciplinària per norma legal autonòmica, correspondrà al Consell General de Col·legis de Treball Social, de forma supletòria, l'assumpció de la potestat disciplinaria sobre els membres dels òrgans de govern del Col·legi Oficial en l'exercici de les funcions de representació i govern d'este.  
  
Article 66. Infraccions  
1. Seran sancionables totes les accions i omissions en què incórreguen els membres del Col·legi en l'exercici professional que estiguen tipificades com a falta en estos Estatuts.  
2. Les infraccions es classifiquen en lleus, greus i molt greus i el procediment sancionador es desenrotllara en el Reglament de Règim Intern del Col·legi i subsidiàriament caldrà ajustar-se al que disposa la Llei 30/1992, de Procediment Administratiu.  
A) Són infraccions lleus:  
a) La vulneració de qualsevol norma pròpia de la professió, establida legalment o pel Col·legi, sempre que no constituïsca una infracció greu o molt greu.  
b) La falta de respecte cap a altres col·legiats o cap als membres de la Junta de Govern, així com la no atenció als requeriments reiterats del Col·legi.  
B) Són infraccions greus:  
a) La vulneració de les normes essencials de l'exercici professional i de la deontologia professional.  
b) L'incompliment reiterat de l'obligació de pagament de les quotes col·legials, sempre que siga requerit per a això.  
c) L'incompliment de l'obligació que tenen les persones col·legiades de comunicar els supòsits d'intrusisme professional.  
d) Els actes que tinguen la consideració de competència deslleial segons el que establixen les lleis.  
e) Les actuacions professionals que vulneren els principis constitucionals d'igualtat i no discriminació.  
f) L'incompliment reiterat de la disciplina col·legial.  
g) El menyspreu greu, la injúria i les agressions a altres col·legiats.  
  
h) L'incompliment inexcusable dels acords adoptats pels òrgans de govern del Col·legi o pels del respectiu Consell Autonòmic o pel Consell General de Col·legis.  
i) La realització reiterada d'actes que impedisquen o alteren el funcionament normal del Col·legi o dels seus òrgans.  
j) La reincidència de faltes lleus. A este efecte s'entendrà per reincidència la comissió de més de dos faltes en un període de tres mesos consecutius.  
k) Altres infraccions greus tipificades per la llei.  
C) Són infraccions molt greus:  
a) La comissió de delictes en qualsevol grau de participació com a conseqüència de l'exercici de la professió.  
b) Atemptar contra la dignitat o l'honor d'altres professionals.  
c) L'incompliment de les obligacions deontològiques i deures professionals establits per norma legal o estatutària, especialment quan d'estes accions siguen un perjuí greu per a les persones destinatàries del servici professional, per a altres col·legiats, per al mateix Col·legi o per a terceres persones.  
d) La vulneració del secret professional.  
e) La reincidència de faltes greus. A este efecte s'entendrà per reincidència la comissió de més de dos faltes greus en el període d'un any.  
  
f) Altres infraccions molt greus tipificades per la llei  
  
Article 67. Sancions  
1. La comissió dels actes tipificats en l'article anterior podrà determinar la imposició de les sancions següents:  
A) Per a les infraccions lleus:  
a) Advertència per escrit.  
b) Amonestació privada.  
B) Per a les infraccions greus:  
a) Amonestació pública.  
b) Suspensió d'exercici professional per període màxim de sis mesos.  
c) Privació temporal del dret a exercir càrrecs corporatius per període màxim d'un any.  
C) Per a les infraccions molt greus:  
a) Inhabilitació professional durant un temps no superior a cinc anys.  
b) Expulsió del Col·legi, en el cas de reiteració d'infraccions molt greus.  
2. En tot cas, haurà d'atendre's al principi de proporcionalitat entre la infracció comesa i la sanció a imposar.  
  
Article 68. Prescripció  
1. Les infraccions lleus prescriuran al cap de sis mesos, les greus als dos anys i les molt greus als tres anys, comptadors des del dia en què es van produir els fets que les van motivar.  
Interromprà la prescripció la iniciació, amb coneixement de la persona interessada, del procediment sancionador, i es reprendrà el còmput del termini de prescripció si l'expedient sancionador estiguera paralitzat durant més d'un mes per causa no imputable al presumpte responsable.  
2. Les sancions imposades per infraccions lleus prescriuran al cap d'any, les imposades per infraccions greus als dos anys i les imposades per faltes molt greus als tres anys, comptadors des de l'endemà d'aquell en què adquirisca fermesa la resolució per la qual s'imposa la sanció.  
Interromprà la prescripció la iniciació, amb coneixement de la persona interessada, del procediment d'execució, i tornarà a transcórrer el termini si aquell està paralitzat durant més d'un mes per causa no imputable a la persona infractora.  
  
TÍTOL IX  
Règim jurídic dels actes col·legials  
  
Article 69. Eficàcia dels actes i acords  
1. Els actes i acords de l'Assemblea General i de la Junta de Govern són immediatament executius, llevat que en estos s'establisca el contrari.  
2. No obstant això, l'eficàcia d'estos actes i acords quedarà demorada quan així ho exigisca el contingut d'estos o estiga supeditada a la seua notificació.  
  
Article 70. Llibres d'actes  
El Col·legi estarà obligat a dur, com a mínim, dos llibres d'actes, autoritzats per les firmes del president o la presidenta i del secretari o la secretària, en els quals constaran els actes i acords de l'Assemblea General i els de la Junta de Govern.  
  
Article 71. Nul·litat de ple dret  
Seran nuls de ple dret els actes col·legials en què concórrega algun dels supòsits següents:  
a) Els que lesionen els drets i les llibertats susceptibles d'empara constitucional.  
b) Els dictats per òrgan manifestament incompetent per raó de matèria o del territori.  
c) Els que tinguen un contingut impossible.  
d) Els que siguen constitutius d'infracció penal o es dicten com a conseqüència d'esta.  
e) Els dictats que prescindisquen totalment i absolutament del procediment legalment establit o de les normes que contenen les regles essencials per a la formació de la voluntat dels òrgans col·legiats.  
f) Els actes expressos o presumptes contraris a l'ordenament jurídic pels que s'adquirixen facultats o drets quan se no tinga els requisits essencials per a la seua adquisició.  
g) Qualsevol altre que s'establisca expressament en una disposició de rang legal.  
  
Article 72. Anul·labilitat  
1. Seran anul·lables aquells actes col·legials que incórreguen en qualsevol infracció de l'ordenament jurídic, fins i tot la desviació de poder.  
2. No obstant això, el defecte de forma només determinarà l'anul·labilitat quan l'acte no tinga els requisits formals indispensables per a aconseguir el seu fi o done lloc a indefensió de les persones interessades.  
3. La realització d'actes fora de temps establit a l'efecte només implicarà la anul·labilitat d'este quan ho impose la naturalesa del termini.  
  
Article 73. Recursos administratius i jurisdiccionals  
1. Contra les resolucions expresses o tàcites del Col·legi podrà interposar-se un recurs d'alçada en els termes i terminis previstos en els articles 114 i 115 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en redacció donada per la Llei 4/1999, de 13 de gener, davant del Consell General.  
2. Les resolucions del Consell General que resolguen els recursos d'alçada posen fi a la via Administrativa, excepte la interposició potestativa del recurs de reposició davant del mateix Consell General en la forma i els terminis que preveuen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en redacció donada per la Llei 4/1999, de 13 de gener.  
  
Article 74. Legitimació  
Estan legitimats per a recórrer els actes col·legials:  
a) Quan es tracte d'actes o acords amb efectes jurídics individualitzats, els titulars d'un dret subjectiu o d'un interés legítim.  
  
b) Quan es tracte d'actes o acords que afecten una pluralitat indeterminada de col·legiats o al Col·legi en si mateix, qualsevol col·legiat pertanyent al col·legi oficial.  
  
TÍTOL X  
Fusió, absorció, segregació i dissolució del Col·legi  
  
Article 75. Fusió, absorció i segregació  
1. La modificació de l'àmbit territorial del Col·legi per la unió o fusió de dos o més col·legis oficials de treball social, així com l'absorció per un d'estos d'altres preexistents, sempre que l'àmbit territorial resultant no sobrepasse el de la Comunitat Valenciana, serà acordada pel Col·legi d'Alacant de conformitat amb el que s'ha disposat en els seus Estatuts. Este acord haurà de tindre l'aprovació, per mitjà d'un decret, del Govern Valencià, amb un informe previ del Consell Valencià General de Col·legis Oficials de Treball Social, si n'hi haguera, d'acord amb la Llei 6/1997, de 4 de desembre, de la Generalitat.  
2. La modificació de l'àmbit territorial del Col·legi per la unió o fusió de dos o més de distinta professió es realitzarà per llei de la Generalitat, amb un informe previ del Consell General del Treball Social i del Consell Valencià de Col·legis Oficials de Treball Social, si n'hi haguera, d'acord amb la Llei 6/1997, de 4 de desembre, de la Generalitat.  
  
3. La modificació de l'àmbit territorial del Col·legi per segregació serà acordada pel Col·legi d'Alacant de conformitat amb el que s'ha disposat en els seus Estatuts. Este acord haurà de tindre l'aprovació, per mitjà d'un decret, del Govern Valencià, amb un informe previ del Consell General del Treball Social i del Consell Valencià de Col·legis Oficials de Treball Social, si n'hi haguera, d'acord amb la Llei 6/1997, de 4 de desembre, de la Generalitat.  
4. La modificació de l'àmbit territorial del Col·legi d'Alacant, que per fusió, absorció o segregació, requerirà l'aprovació per mitjà d'un reial decret quan afecte col·legis situats en diferents comunitats autònomes. En estos supòsits, amb caràcter previ, la modificació s'haurà de votar favorablement en Assemblea General Extraordinària.  
  
  
Article 76. Dissolució  
1. El Col·legi podrà dissoldre's quan ho acorden les tres quartes parts dels col·legiats per votació directa en Assemblea General Extraordinària convocada especialment per a este objecte.  
Esta dissolució haurà de ser aprovada per llei de la Generalitat, amb un informe previ del Consell General del Treball Social i del Consell Valencià de Col·legis Oficials de Treball Social, si n'hi haguera.  
2. En este cas i en aquells altres que per causa diferent de la voluntat del Col·legi siga dissolt, el Consell General de Treball Social acordarà el nomenament de liquidadors amb indicació del nombre i les facultats perquè una vegada satisfetes totes les obligacions donen al sobrant la destinació que procedisca.  
  
DISPOSICIÓ FINAL  
  
La modificació d'Estatuts acordada per l'Assemblea General amb data 15.09.2014 començarà a regir per als col·legiats des del moment que siga aprovada per l'Assemblea General. No obstant això, no entraran en vigor davant de tercers o per a qualsevol actuació del Col·legi amb repercussió externa fins a la inscripció en el Registre Valencià de Col·legis Professionals i la publicació en el Diari Oficial de la Comunitat Valenciana, d'acord amb el que establix la Llei 6/1997, de 4 de desembre, de la Generalitat.